**TÁJÉKOZTATÓ**

**a munkáltatói intézkedések elektronikus kiadmányozásának**

**és kézbesítésének (e-HR) rendjét érintő, az egyeztetéseken felvetett kérdésekkel kapcsolatos BM álláspontról, válaszokról**

**1. Az AVDH teljes bizonyító ereje**

A Pp. (1952. évi III. törvény a polgári perrendtartásról) 196. § (1) bekezdés f) pontja értelmében:

„196. § (1) A magánokirat az ellenkező bebizonyításáig teljes bizonyítékul szolgál arra, hogy kiállítója az abban foglalt nyilatkozatot megtette, illetőleg elfogadta, vagy magára kötelezőnek ismerte el, feltéve, hogy az alábbi feltételek valamelyike fennáll:

*f)* az elektronikus okiraton kiállítója minősített vagy minősített tanúsítványon alapuló fokozott biztonságú elektronikus aláírást, minősített vagy minősített tanúsítványon alapuló fokozott biztonságú elektronikus bélyegzőt helyezett el.”

A jelenlegi szolgáltatásra alkalmazandó (hatályát vesztett), a szabályozott elektronikus ügyintézési szolgáltatásokról és az állam által kötelezően nyújtandó szolgáltatásokról szóló 83/2012. (IV. 21.) Korm. rendelet 156. § (3) és (4) bekezdése szerint az AVDH szolgáltatás keretében a SZEÜSZ szolgáltató az ügyfél által rendelkezésre bocsátott nyilatkozatot az általa igazolt személyhez rendeli, majd a személyhez rendelést hitelesen igazolja. A SZEÜSZ szolgáltató a személyhez rendelésről kiállított igazolást elektronikus dokumentumba, vagy az igazolást az elektronikus dokumentumhoz kapcsolt záradékba foglalja és *azt a rendelkezésre bocsátott nyilatkozattal együtt legalább fokozott biztonságú elektronikus aláírással vagy bélyegzővel és időbélyegzővel hitelesíti.*

A fentiekre figyelemmel tehát az AVDH szolgáltatás útján létrehozott iratra a szolgáltatásnyújtás igénybevevője a Pp.-nek megfelelő elektronikus aláírást helyez el, így eleget tesz a teljes bizonyító erejű magánokirat követelményeinek.

Jelezni szükséges, hogy a hatályos, de csak az új szolgáltatással együtt alkalmazandó, az elektronikus ügyintézés részletszabályairól szóló 451/2016. (XII. 19.) Korm. rendelet 112. § (4) bekezdése is deklarálja, hogy az AVDH szolgáltatással hitelesített irat teljes bizonyító erejű magánokirat.

A 2018. január 1-jétől hatályos új Pp. (2016. évi CXXX. törvény a polgári perrendtartásról) már nevesíti az AVDH-t: teljes bizonyító erejű a magánokirat, ha az elektronikus okiratot az aláíró a Kormány rendeletében meghatározott azonosításra visszavezetett dokumentumhitelesítés szolgáltatással hitelesíti [Pp. 325. § (1) bek. g) pont].

**2. Pénzügyi ellenjegyző elektronikus aláírása**

A Kttv. a munkáltatót kötelezi az elektronikus aláírásra, majd kézbesítésre. A Kttv. 20. § (3) bekezdése ugyanakkor előírja, hogy írásbelinek kell tekinteni a jognyilatkozatot, ha annak közlése a jognyilatkozatban foglalt információ változatlan visszaidézésére, a nyilatkozattevő személyének és a jognyilatkozat megtétele időpontjának azonosítására alkalmas elektronikus dokumentumban (a továbbiakban: elektronikus dokumentum) kerül sor. Az (5) bekezdés pedig meghatározza azon jognyilatkozatokat, amelyeket a munkáltatói jogkör gyakorlója elektronikusan legalább fokozott biztonságú elektronikus aláírással kiadmányozhatja.

A leírtak alapján az írásos munkáltatói intézkedés tehát elektronikus formában jön létre, hitelességét a megfelelő elektronikus aláírás biztosítják. A munkáltatói intézkedés előkészítéséhez kapcsolódó lépés a pénzügyi ellenjegyzés, melyet egy elektronikus dokumentumra kell rávezetni. A folyamat maga igényli, hogy a korszerű IT rendszereken keresztül végig tudjon menni a munkáltatói intézkedés onnan, hogy az ügyintéző elkészíti, egészen odáig, hogy a munkáltatói jogkör gyakorlója aláírja, majd kézbesítésre kerül az Ügyfélkapura (az iratkezelési rendszerbe építetten javasolja a BM végigvezetni a folyamatot). Amennyiben kézzel kerülne rávezetésre az elektronikus dokumentumra bármely „köztes” aláírás - így a pénzügyi ellenjegyzés is -, az már az elektronikus dokumentum hitelességét érintő kérdés.

Az államháztartási szabályozás egyébként támogatja az elektronikus ügyintézést. Az államháztartásról szóló törvény végrehajtásáról szóló 368/2011. (XII. 31.) Korm. rendelet szerint:

55. § (1) A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.

55. § (4) Ha a kötelezettségvállalásra elektronikus aláírással ellátott dokumentumban kerül sor, a pénzügyi ellenjegyzés az e dokumentumnak a pénzügyi ellenjegyző legalább fokozott biztonságú elektronikus aláírásával történő ellátásával is igazolható. A (2) bekezdés szerinti írásos kijelölés az arra jogosult legalább fokozott biztonságú elektronikus aláírásával ellátott elektronikus dokumentumban is történhet.

**3. Az e-szig utólagos elektronikus aláírás igényléssel kapcsolatos fejlesztések**

A fejlesztések elkészültek, de az élesítést megelőzően elengedhetetlen a tesztelés.

Az eSIGN utólagos igénylésének megvalósítására vonatkozó feladatot az erre a feladatra delegált szakmai csapat megkezdte, a szükséges feladatok (egységesítés, tesztelés, rendszer beállítások stb). végzése az eddigi tapasztalataink alapján megközelítőleg 2 hónapot vesz igénybe, melynek zárásaként a teljes Okmányirodai hálózatba kihelyezésre kerül, az új egységesített eSzemélyi kliens, melynek köszönhetően biztosítottá válik az eSIGN utólagos felírásának lehetősége.

**4. Az e-szig tárhely kialakításának helyzete**

A tárhely kialakítása folyamatban van, bevezetésének pontos időpontja még nem ismert. Ennek megfelelően a biztonságos tárhely követelményének jelenleg az Ügyfélkapu felel meg.

**5. Az AVDH igazolás (tartalma, személyre visszavezethetőség, tárolás)**

Az AVDH szolgáltatás esetében felmerült, hogy az igazolás nem tartalmazza a 4T adatokat. Az igazolás az eredeti munkáltatói intézkedéssel együtt kezelendő, amelyből kiderül minden adat. A 4T adat igazoláson való feltüntetése adatvédelmi aggályokat vet fel, az AVDH-t valamennyi, Ügyfélkapuval rendelkező állampolgár használhatja, bármely olyan esetben, amikor elektronikus aláírásra van szüksége; csak a munkáltatói intézkedések miatt nem módosítható az igazolás tartalma. A NISZ Zrt., mint az AVDH-s aláírás szolgáltatója ismeri a személyes adatokat.

A NISZ Zrt. az adott személyre visszavezethetőség, valamint az adatok megőrzése tekintetében az alábbi tájékoztatást adta:

* Az adott magánszemély, valamint a név és e- mail cím párosítása: Ha az AVDH-val hitelesített dokumentumhoz tartozó igazolásban szereplő személy tagadja, hogy tőle származik az eredeti dokumentum, akkor a NISZ Zrt. a hitelesítés időpontja alapján képes a logokból megadni, hogy valójában milyen természetes adatokkal (viselt név/születési név, anyja neve, születés helye és ideje) rendelkezett a hitelesített személy. A záradékba került logokból kivehető, hogy milyen azonosítójú Ügyfélkapuval rendelkező személy nevében került aláírásra a dokumentum, melyből az Ügyfélkapu háttérnyilvántartásának segítségével egyértelműen azonosítható az adott magánszemély és annak természetes azonosító adatai.
* A logok tárolási ideje 5 év.

Budapest, 2017. március 28.